S-340/2007

Mál þetta, sem var dómtekið 26. nóvember sl., höfðaði sýslumaðurinn á Akureyri hér fyrir dómi þann 3. október 2007, með ákæru á hendur X,

„fyrir umferðarlagabrot, með því að hafa laugardagskvöldið 7. apríl 2007 ekið bifreiðinni NV-273 gegn rauðu ljósi á gatnamótum Mýrarvegar og Þingvallastrætis á Akureyri en bifreiðinni var ekið norður Mýrarveg.

Telst þetta varða við 1. mgr. 5. gr. sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til að sæta sviptingu ökuréttar skv. 2. mgr. 101. gr. umferðarlaga, sbr. 4. gr. laga m. 57/1997, og 8. gr., sbr. 7. gr. og 10. gr. reglugerðar um ökuferilsskrá og punktakerfi vegna umferðarlagabrota nr. 431/1998 vegna uppsafnaðra punkta, en ákærði hefur 3 staðfesta punkta á ökuferilsskrá og fær 4 punkta fyrir framangreint brot, samtals 7 punkta.“

Ákærði krefst sýknu.

Samkvæmt frumskýrslu lögreglumannanna A og B voru þeir á eftirlitsferð og staddir á Þingvallastræti við Mýrarveg þann 7. apríl 2007 kl. 23:43 er þeir tóku eftir að bifreiðinni NV-273 var ekið nokkuð greitt norður Mýrarveg á móti rauðu ljósi. Stöðvuðu lögreglumennirnir akstur bifreiðarinnar á bifreiðastæði við verslunarmiðstöðina Kaupvang og höfðu tal af ökumanninum, ákærða, sem kvaðst telja að gult ljóst hefði logað á umferðarljósinu þegar hann ók yfir stöðvunarlínuna og hefði honum því verið heimilt að aka yfir gatnamótin. Segir í frumskýrslu lögreglumannanna að bifreið þeirra hafi verið kyrrstæð á Þingvallastræti austan við Mýrarveg og þegar gult ljós hafi kviknað fyrir umferð um Þingvallastræti hafi bifreiðinni NV-273 verið ekið norður yfir gatnamótin.

Ákærði gaf skýrslu fyrir dómi og staðhæfði að hann hafi ekið inn á gatnamótin gegn gulu ljósi en ekki rauðu. Farþegi í bifreið hans, C, gaf skýrslu símleiðis og kvaðst ekki minnast þess að ákærði hefði nokkru sinni ekið gegn rauðu ljósi.

Fyrrgreindir lögreglumenn komu báðir fyrir dóm og staðfestu skýrslu sína og báru eindregið að ákærði hefði ekið gegn rauðu ljósi inn á gatnamótin. Kom sérstaklega fram í framburði B að lögreglumennirnir hefðu athugað, eftir að þeir höfðu tal af ákærða, hvernig umferðarljósin breyttust og kvað hann þau breytast með þeim hætti að rautt ljós logaði í báðar akstursstefnur í augnablik áður en gult ljós og síðan grænt kviknaði fyrir aðra akstursstefnuna. Kvað hann þá lögreglumennina hafa verið að aka af stað í þann mund sem ákærði fór yfir gatnamótin þvert fyrir framan þá.

Með eindregnum framburði tveggja lögreglumanna telur dómurinn nægjanlega sannað að ákærði hafi ekið gegn rauðu ljósi í greint sinn svo sem honum er gefið að sök í ákæru og varðar við þar tilgreint ákvæði umferðarlaga.

Refsing ákærða, sem ekki hefur sætt refsingum áður samkvæmt sakavottorði, ákveðst 15.000 krónur í sekt til ríkissjóðs. Skal sektin greiðast innan fjögurra vikna frá birtingu þessa dóms að telja, en ákærði sæta fangelsi í tvo daga ella.

Samkvæmt ökuferilskrá hefur ákærði, sem hefur svokallað bráðabirgða-ökuskírteini, fengið skráða þrjá staðfesta punkta. Brot það sem hann er nú sakfelldur fyrir varðar fjórum punktum, sbr. viðauka við reglugerð nr. 929/2006 um ökuferilsskrá og punktakerfi vegna umferðarlagabrota. Ber samkvæmt 8. gr., sbr. 10. gr. þeirrar reglugerðar, sem sett er með heimild í 2. mgr. 52. gr. og 2. mgr. 101. gr. umferðarlaga nr. 50/1987 með síðari breytingum, að svipta ákærða ökurétti í þrjá mánuði frá birtingu þessa dóms að telja.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, greiði 15.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í tvo daga.

Ákærði er sviptur ökurétti í þrjá mánuði frá birtingu dómsins að telja.